อยากอุ้มหลาน
เมื่อนายแบงก์อาวุโสทั้งหลายกลายเป็นผู้สูงอายุ ก็เริ่มอยากจะเป็นคุณปู่ คุณย่า คุณตา คุณยาย กับเค้าบ้าง
17 เม.ย. 2556

เมื่อนายแบงก์อาวุโสทั้งหลายกลายเป็นผู้สูงอายุ ก็เริ่มอยากจะเป็นคุณปู่ คุณย่า คุณตา คุณยาย กับเค้าบ้าง
แต่หลายๆ ท่านก็ยังไม่มีหลานมาเชยชม ทั้งที่ลูกๆ ก็ออกเรือนแต่งงานไปหมดแล้ว 
โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ ผู้มีลูกชายล้วน 3 คน บอกว่า ตอนนี้ยังไม่มีโอกาสเป็นคุณปู่เลย เพราะลูกๆ ทั้งหลายยังไม่มีหลานมาให้เลี้ยง ทุกวันนี้ก็เลยทำงานแก้เหงาไปพลางๆ ก่อน
ส่วน สิงห์ ตังทัตสวัสดิ์ กรรมการแบงก์กรุงเทพ ก็บ่นว่า ตอนนี้เป็นคุณตา มีหลานสาวแค่คนเดียว ทั้งที่ลูกๆ แต่งงานไปหมดแล้ว
“เด็กรุ่นใหม่ๆ เขาไม่ค่อยอยากจะมีลูกเร็ว อยากจะใช้ชีวิตสองคน ไปเที่ยว ไปดำน้ำกันก่อน ก็แล้วแต่เขา” คุณสิงห์ บอก
แต่คุณตาสิงห์ก็ยังไม่ยอมแพ้ เพราะอยากเลี้ยงหลานเพิ่ม คุณสิงห์บอกว่า ปัญหาคือพออยากมีลูกแล้ว บางทีอาจจะมียาก เพราะอายุทั้งสองคนก็จะเยอะขึ้น คนอยากอุ้มหลานอย่างเราก็ต้องรอไปก่อน
ฟังแล้วก็น่าเห็นใจผู้อาวุโสทั้งหลาย เพราะตอนนี้ไม่ได้ทำงานเต็มเวลาแล้ว มีเวลาเหลือเยอะ ตอนนี้อยากเลี้ยงหลานเต็มแก่แล้วจ้า